Tesourie se direkteur-generaal bedankDondo Mogajane, die direkteur-generaal van die nasionale tesourie (Foto: Treasury.gov.za) Die direkteur-generaal van die nasionale tesourie, Dondo Mogajane, het bedank. Die minister van finansies, Enoch Godongwana, het dié nuus Donderdag in ’n verklaring bevestig. “Mogajane, wie se kontrak op 7 Junie vanjaar verstryk, het verkies om nie sy kontrak te verleng nie. Die direkteur-generaal sal die nasionale tesourie by die verstryking van sy huidige kontrak verlaat om nuwe geleenthede buite die openbare sektor na te streef,” het die minister aangekondig. Mogajane was 23 jaar lank by die tesourie werksaam. Hy het die laaste vyf jaar as direkteur-generaal van die tesourie gedien. Godongwana bestempel Mogajane as ’n toegewyde leier wat die departement gelei het in die uitvoering van sy mandaat om fiskale volhoubaarheid te verseker. “Hy verlaat die tesourie op ’n tydstip dat die staatsfinansies herstel van die Covid-19-geïnduseerde skok.” Die nasionale tesourie het reeds met die proses om Mogajane te vervang, begin. “Die departement is vol vertroue dat ’n waardige opvolger aangewys sal word. “Die nasionale tesourie het ’n sterk reserwe van bekwame amptenare met uitgebreide ervaring wat sal voortgaan om die diensleweringsverpligtinge van die departement na te kom.” Die minister het Mogajane vir sy jare lange diens bedank en hom voorspoed vir die toekoms toegewens.